da en en en fr de da id da nb da da da da nb da da de en en
(Ændret) De Gamle vandt topopgøret ude mod Køge forholdsvis stort - Svanholm Cricketklub
Mandag d. 26. august 2013 kl. 18:49 af Henrik Pfaff
Selv om holdets sædvanlige referent ikke var til stede, skal de trofaste læsere af De Gamles resultater her på hjemmesiden da ikke snydes for resultatet af denne måske afgørende kamp for hvem, der bliver vinder af Old Boys-rækken i år.
Om det var sidste uges kraftige hentydninger til Morten Peterssons lodtrækningsevner, der gjorde ham i stand til at vinde lodtrækningen i Køge, får stå hen i det uvisse, da referenten som tidligere nævnt ikke selv var til stede til kampen. Han valgte da også at sende holdet til gærdet først, og jeg skal da lige love for, at det skete med succes. Stort set alle lavede tocifrede scorer således at De Gamle endte med total på 186 point på de aftalte 25 overs. Allan Majgaard (12) som åbner skuffede lidt ved ikke, som han ellers plejer, at score maksimum-points. Til gengæld levede efterfølgerne Morten (26*), Jim Moniz (23), Allan From (28*), Søren Vestergaard (30*), der lige som Kenneth Schwaner-Hansen (30*) satte tingene på plads med absolut maksimum-score samt Michael Petersson (23*) alle op til forventningerne. Det skal hertil bemærkes, at før sidste over skulle i gang, havde Kenneth 24 og Michael 23 point, så en af d'herrer skulle op med et stort stød, hvilket blev Kenneth, der med en flot 6'er på overens første bold sluttede vores innings med bravour. Kun Jan Overgaard (4) måtte lide den tort at miste sit gærde med encifret score (og så til sine gamle bysbørn!). Ak-ja(n), ak-ja(n).
Spændende må det så have været, om Køge ville være i stand til at levere de store stød, som vi så tit har set. Men gudskelov var der kun rigtig gang i 3 af deres spillere, hvorfor det da heller ikke lykkedes for dem at batte op til vores total. 3 af vore kastere var rigtig stygge ved Køge, nemlig Allan F. (1 for 26), Søren (1 for 19) og Jan (0 for 26), der hermed fik lidt oprejsning for den lidt magre indsats ved gærdet. Kun Allan (0 for 42) blev lidt dyr, men dog uden at dette fik nogen betydning. 114 point blev det til i alt til Køge, hvorved en solid sejr var en kendsgerning.
Nu venter så den sidste kamp mod Glostrup næste onsdag (den 28.) på Svanholm Park 17.30, hvor vi med en sejr kan vinde Old Boys-rækken, selv om et nederlag godt kan betyde, at vi alligevel kan vinde rækken, da Køge, Glostrup og Svanholm alle så vil have tabt en kamp, og at det derfor vil være diverse kvotienter, der kommer til at afgøre, hvor mesterskabet skal placeres.
Svanholm 186 for 2 på 25 overs
Køge 114 for 3 på 24,1 overs
Fra en temmelig fraværende referent